钦定古今图书集成/明伦汇编/宫闱典/第105卷 > 冯野王
## 钦定古今图书集成/明伦汇编/宫闱典/第105卷 > 冯野王

按《汉书冯奉世传》：“奉世男九人，女四人。长女媛，以选
充后宫，为元帝昭仪。长子谭为校尉。谭弟野王，字君
卿，受业博士，通《诗》。少以父任为太子中庶子。年十八，
上书愿试守长安令。宣帝奇其志，问丞相魏相，相以
为不可许。后以功次补当阳长，迁为栎阳令，徙夏阳
令。元帝时，迁陇西太守，以治行高，入为左冯翊。岁馀”，
而池阳令并素行贪污，轻野王外戚年少，治行不改。
野王部督邮掾祋祤赵都案验，得其主守盗十金罪，
收捕，并不首吏，都格杀。并家上书陈冤。事下廷尉，都
诣吏自杀，以明野王。京师称其威信。迁为大鸿胪。数
年，御史大夫李延寿病卒，在位多举野王。上使尚书
选第中二千石，而野王行能第一。上曰：“吾用野王为
三公，后世必谓我私后宫亲属，以野王为比。”乃下诏
曰：“刚彊坚固，确然亡欲，大鸿胪野王是也；心辨善辞，
可使四方，少府五鹿充宗是也；廉絜节俭，太子少傅
张谭是也。其以少傅为御史大夫。”上繇下第而用谭，
越次避嫌，不用野王，以昭仪兄故也。野王乃叹曰：“人
皆以女宠贵，我兄弟独以贱。”野王虽不为三公，甚见
器重，有名当世。成帝立，有司奏野王王舅，不宜备九
卿，以秩出为上郡太守，加赐黄金百斤。朔方刺史萧
育奏封事，荐言“野王行能高妙，内足与图身，外足以
虑化。窃惜野王怀国之宝，而不得陪朝廷与朝者并。
野王前以王舅出，以贤复入，明国家乐进贤也。”上自
为太子时，闻知野王，会其病免，复以故二千石使行
河堤，因拜为琅邪太守。是时，成帝长舅阳平侯王凤
为大司马大将军，辅政八九年矣。时数有灾异，京兆
尹王章讥凤颛权，不可任用，荐野王代凤。上初纳其
言，而后诛章，语在《元后传》。于是野王惧不自安，遂病
满三月，赐告，与妻子归杜陵就医药。大将军凤风御
史中丞劾奏野王赐告养病，而私自便，持虎符出界
归家，奉诏不敬。杜钦时在大将军莫府，钦素高野王
父子行，能奏记于凤，为野王言曰：“窃见《令》曰：‘吏二千
石告过长安谒，不分别予、赐’。今有司以为予告得归，
赐告不得，是一律两科，失省刑之意。夫三最予告，令
也；病满三月赐告，诏恩也。”令告则得，诏恩则不得，失
轻重之差。又二千石病，赐告得归，有故事得去郡，亡
著令。《传》曰：“赏疑从予，所以广恩劝功也；罚疑从去，所
以慎刑阙难知也。”今释令与故事，而假不敬之法，甚
违阙疑从去之意，即以二千石守千里之地，任兵马
之重，不宜去郡。将以制刑为后法者，则野王之罪，在
未制令前“也。刑赏大信，不可不慎。”凤不听，竟免野王
郡国二千石。病，赐告不得归家，自此始。初，野王嗣父
爵为关内侯，免归数年，年老终于家。子座嗣爵，至孙，
坐中山太后事绝。